უესლი სიმინა

უესლი სიმინა (10 სექტემბერი 1961) — მიკრონეზიელი პოლიტიკოსი და იურისტი, მიკრონეზიის ფედერაციული შტატების მე-10 პრეზიდენტი 2023 წლის 11 მაისიდან დღემდე. მანამდე იყო მიკრონეზიის ფედერაციული შტატების კონგრესის სპიკერი (2015–2023), კონგრესის წევრი (2011–2023) და ჩუუკის შტატის გუბერნატორი (2005–2011).

ადრეული ცხოვრება და განათლება
უესლი ვესლი სიმინა დაიბადა 1961 წლის 10 სექტემბერს. დაამთავრა ჩუუკის საშუალო სკოლა. თავდაპირველად სწავლობდა ჯექსონვილის შტატის უნივერსიტეტიში, ხოლო შემდეგ სწავლა განაგრძო ამერიკის შეერთებული შტატების საერთაშორისო უნივერსიტეტის სან-დიეგოს კამპუსში, სადაც 1982 წელს მიიღო ხელოვნების ბაკალავრის ხარისხი.

1986 წელს ჩაირიცხა უილიამ ს. რიჩარდსონის სამართლის სკოლაში, რომელიც ჰავაის უნივერსიტეტთან ფუნქციონირებს და 1988 წელს დაასრულა სწავლა იურისტის დოქტორის ხარისხით.

კარიერა
უესლი სიმინა უმაღლესი განათლების დასრულების შემდეგ დაბრუნდა ჩუუკში და ოთხი წლის განმავლობაში სტაჟიორად მუშაობდა ჩუუკის სახალხო დამცველის ოფისში. 1988–1991 წლებში იყო სახალხო დამცველის ოფისის დირექტორი იურისტი კოსრაესა და ჩუუკში. 1991 წელს დაინიშნა ჩუუკის შტატის საკანონმდებლო ორგანოს (ჩუუკის შტატის ლეგისლატურის) იურიდიულ მრჩევლად. 1993–1997 წლებში ეკავა ჩუუკის გენერალური პროკურორის თანამდებობა, ხოლო თანამდებობის დატოვების შემდეგ შვიდი წლის განმავლობაში კერძო პრაქტიკის იურისტად მუშაობდა. 2001 წელს არჩეულ იქნა ჩუუკის საერთო წარმომადგენლად მე-3 საკონსტიტუციო კონვენციაში.

2005 წელს სიმინა აირჩიეს ჩუუკის შტატის გუბერნატორად. 2009 წლის არჩევნების მეორე ტურში მან დაამარცხა ჯილიან ნ. დუნი — გიდეონ დუნის ვაჟი. 2011 წლის რიგგარეშე არჩევნებში ჯონსონ ელიმო სიმინას ნაცვლად აირჩიეს გუბერნატორად, რადგან სიმინა მიკრონეზიის ფედერაციული შტატების კონგრესში აირჩიეს და საპარლამენტო საქმიანობა დაიწყო.

სიმინა 2011 წლის შუალედურ არჩევნებში აირჩიეს მიკრონეზიის ფედერაციული შტატების კონგრესის წევრად. 2015 წლის არჩევნებში იგი ხელახლა აირჩიეს. 2015 წლის 11 მაისს მას მხარი დაუჭირეს და კონგრესის სპიკერი გახდა. კონგრესში საქმიანობის პერიოდში იყო განათლების, საგარეო საქმეთა, ტრანსპორტისა და კომუნიკაციების კომიტეტების წევრი იყო, ასევე თავმჯდომარეობდა იუსტიციისა და სამთავრობო ოპერაციების კომიტეტს.

2023 წლის 11 მაისს მიკრონეზიის ფედერაციული შტატების კონგრესმა იგი აირჩია მიკრონეზიის ფედერაციული შტატების პრეზიდენტად და დღემდე ამ თანამდებობას იკავებს.

პრეზიდენტი სიმინა აქტიურად წარმოადგენს მიკრონეზიის ფედერაციულ შტატებს საერთაშორისო ასპარეზზე, ხაზს უსვამს ისეთ საკითხებს, როგორებიცაა საზღვაო უსაფრთხოება, კლიმატის ცვლილების წინააღმდეგ მოქმედება და რეგიონალური თანამშრომლობა. 2024 წელს ის ესტუმრა ჩინეთს და შეხვდა ჩინეთის პრეზიდენტ სი ძინპინს. 2025 წელს კი იაპონიას ეწვია. ის ასევე თანამშრომლობს რეგიონალურ ლიდერებთან, მათ შორის ავსტრალიასთან. ავსტრალიის პრემიერ-მინისტრი ენტონი ალბანეზე პრეზიდენტ სიმინას 53‑ე წყნარ ოკეანეში მდებარე კუნძულების ფორუმზე 2024 წლის აგვისტოში შეხვდა და დაადასტურა ორმხრივი თანამშრომლობის მნიშვნელობა მათი რეგიონის კონტექსტში.

გაეროს ოკეანის კონფერენციასა და ფრანგული რეგიონული სამიტზე ნიცაში მან განსაკუთრებული ყურადღება გაამახვილა ოკეანეების გადამწვეტ როლზე მიკრონეზიის ცხოვრებაში და საერთაშორისო საზოგადოებას მოუწოდა მძლავრი სამართლებრივი მექანიზმების შექმნისკენ, რათა მოხდეს კლიმატის ცვლილების უარყოფითი ზეგავლენის შემცირება ოკეანეებზე.

პირადი ცხოვრება
უესლი სიმინა დაქორწინებულია ანსელი სიმინაზე. მათ ჰყავთ რვა შვილი.

ანსელი სიმინა, როგორც მიკრონეზიის ფედერაციული შტატების პირველი ლედი, მეუღლესთან ერთად მონაწილეობს ოფიციალურ სახელმწიფო ღონისძიებებსა და საერთაშორისო ვიზიტებში. 2024 წლის აპრილში იგი პრეზიდენტს ახლდა ჩინეთის სახალხო რესპუბლიკაში სახელმწიფო ვიზიტის ფარგლებში.

სიმინას პირადი ცხოვრების შესახებ დამატებითი დეტალები საჯარო წყაროებში ფართოდ არ არის გავრცელებული.